ОПРЕДЕЛЕНИЕ
№ 5
София, 22.12.2006 година

Върховният административен съд на Република България - 5-членен състав, в закрито заседание в състав:

ПРЕДСЕДАТЕЛ: АНДРЕЙ ИКОНОМОВ
ЧЛЕНОВЕ: ЗАХАРИНКА ТОДОРОВА
ДИАНА ДОБРЕВА
ТАНЯ ВАЧЕВА
ИВАН РАДЕНКОВ

при секретар и с участието
на прокурора изслуша докладваното
от съдията ЗАХАРИНКА ТОДОРОВА 
тълк.дело № 4/2006 година.

Постъпило е искане за произнасяне на Общото събрание на съдиите от Върховния административен съд, с тълкувателно постановление относно действието на разпоредбата на чл. 8 от „Инструкция”-І-85/1999 г. на министъра на вътрешните работи, след отмяната на чл. 122а и чл. 171 от Правилника за прилагане на Закона за Министерство на вътрешните работи ППЗМВР (отм.)
Искането, с правно основание чл. 261, ал. 2 от Административно - процесуалния кодекс (АПК), е подадено съвместно от Тодор Михайлов Запрянов от с. Студена, общ. Свиленград, Димитър Маринов Славов и Шидер Борисов Гинев, и двамата от гр. Свиленград, Хасковска област. Изложени са твърдения, че е налице противоречива практика на ВАС по приложението на цитираната разпоредба. В подкрепа на това са посочени определение № 6847 от 14.07.2005 г. по адм. д. № 40011/2005 г. и решение № 7970 от 13.07.2006 г. по адм. д. №1490/2006г., и двете постановени от петчленен състав на ВАС, както и решение № 4919 от 30.05.2005г., постановено по адм. д. 10069/2004 г. За да обосноват правния си интерес от тълкуване на разпоредбата на чл. 8 от „Инструкция”-І-85/1999 г., Запрянов, Славов и Гинев са посочили, че към настоящия момент са страни по висящи производства пред Софийски градски съд и ВАС, по повод прекратяването на служебните им правоотношения, поради психологическа несъвместимост със заеманата длъжност в министерството.
На 10-ти и 17.11.2006 г. са депозирани молби и от Данчо Цветанов Стоянов от с. Ребърково, общ. Мездра, Драгомир Василев Дановски от гр. Червен бряг, Людмила Христова Симеонова, Людмил Стефанов Панев, Георги Димитров Милев - и тримата от гр. София, както и от Димитър Василев Кехайов от гр. Димитровград, с искане за присъединяването им като молители по тълкувателното дело, относно действието на чл. 8 от Инструкция І-85/1999 г. на министъра на вътрешните работи.
За да се произнесе по допустимост на искането, настоящият петчленен състав на Върховния административен съд съобрази следното:
Съгласно разпоредбата на чл. 258 АПК, при спорни въпроси по тълкуването и прилагането на закона, общото събрание на всяка от колегиите на ВАС може да се произнася с тълкувателни решения, които да служат за ръководство на съдилищата и на административните органи, а при противоречива или неправилна съдебна практика по прилагането на законите в административното правораздаване, общото събрание на всички съдии от ВАС се произнася с тълкувателни постановления, задължителни за органите на съдебната и изпълнителната власт /чл. 259 АПК/. 
Правото да се иска произнасяне с тълкувателно постановление е преобразуващо публично субективно право, отправено към Върховния административен съд във връзка с конституционно установената му функция да осъществява върховен съдебен надзор за точното и еднакво прилагане на законите в административното правораздаване. За да възникне задължението за произнасяне с тълкувателно постановление, съдът следва да бъде надлежно сезиран, при спазване на абсолютните процесуални предпоставки, които законът въздига като условия за допустимост на искането. 
Видно от съдържанието на отправените искания, с тях се цели произнасяне на общото събрание на съдиите от ВАС, по отношение „действието на разпоредбата на чл. 8 от Инструкция -І-85/1999 г.”, след отмяната на чл. 122а и чл. 171 ППЗМВР /ДВ, бр. 39/2003 г./ и издадената през 2001 г. Инструкция І-37 на министъра на вътрешните работи.
В чл. 261 от АПК изчерпателно са изброени субектите, които имат право да сезират съда за издаване на тълкувателни актове. При спорни въпроси по тълкуването и прилагането на закона, каквото именно е настоящето искане, инициативата е предоставена на председателите на ВКС и ВАС, на главният прокурор и неговият заместник във ВАП, на министъра на правосъдието, на председателите на административните съдилища, на председателя на ВАС и съдебни състави на ВАС по конкретни дела. И след като настоящите молители не са между изброените лица, искането е недопустимо.
Вярно е, че с ал. 2 от същия текст е предвидена възможност за страните по дела, по които има влезли в сила противоречиви съдебни решения и определения, да инициират производство за издаване на тълкувателни постановления, които предпоставки също не са налице. Разпоредбата включва кумулативното наличие на две условия: лицето да е било страна по дела, завършили с влезли в сила решения и определения, както и постановените в тези производства съдебни актове да са противоречиви. Правният си интерес в случая молителите обосновават със заповеди за прекратени служебни правоотношения и висящи административни дела по жалби срещу тях. Лицата, подали исканията, нямат качеството страни по цитираните в тях дела, не са налице влезли в сила съдебни актове, за да се пристъпи към изследване на втората предпоставка – дали постановените определения и решения са противоречиви. С оглед това, също се налага изводът за недопустимост на исканията.
Активната процесуална легитимация е абсолютна процесуална предпоставка за допустимост на искането. При изложените съображения за недопустимост, като подадени от лица без процесуална легитимация, процесните искания следва да бъдат отклонени, поради което и на основание чл. 264, ал. 3 от АПК, Върховния административен съд - петчленен състав, 

О П Р Е Д Е Л И:

ОТКЛОНЯВА, като недопустими, исканията на Тодор Михайлов Запрянов, Димитър Маринов Славов, Шидер Борисов Гинев, Данчо Цветанов Стоянов, Драгомир Василев Дановски, Людмила Христова Симеонова, Людмил Стефанов Панев, Георги Димитров и Димитър Василев Кехайов, за произнасяне на Общото събрание на съдиите от Върховния административен съд с тълкувателно постановление относно действието на разпоредбата на чл. 8 от „Инструкция”-І-85/1999 г. на министъра на вътрешните работи.
ПРЕКРАТЯВА производството по т.д. № 4/2006 г на Върховния административен съд.
ОПРЕДЕЛЕНИЕТО не подлежи на обжалване.

